དཔལ་ལྡན་དང་པོ་ཡི་མགོན་པོ་རྡོ་རྗེ་འཆང་། །ངུར་སྨྲིག་དགེ་སློང་གི་ཚུལ་གྱིས་རྣམ་རོལ་ཏེ། །ཟབ་རྒྱས་ལེགས་བཤད་ཀྱི་ཆར་བ་འབེབས་མཛད་པ། །རོལ་པའི་རྡོ་རྗེ་ཡི་ཞབས་ལ་སྤྱི་བོས་འདུད། །འདུ་ཤེས་གསུམ་ལྡན་གྱི་འཇིགས་མེད་དབང་པོ་བདག །སྔོན་སྨོན་མཚམས་སྦྱར་གྱིས་ཁྱོད་ཀྱི་འབངས་སུ་གྱུར། །ཟབ་རྒྱས་མན་ངག་གི་བདུད་རྩི་ཅི་ཡང་འཐུངས། །བསམ་གྱིན་བཀའ་དྲིན་རང་ཆེ་འོ་ཐུགས་རྗེ་ཅན། །ད་དུང་ཟབ་ཆོས་ཀྱི་བཀའ་དྲིན་ཞུ་འདོད་ཀྱང་། །གནས་དུས་ཡུལ་དབང་གིས་བསྐལ་འདིས་ཡི་རེ་མུག །ཞལ་དཀྱིལ་ཡང་ཡང་དུ་འཇལ་བར་འདོད་ན་ཡང་། །ད་ལྟ་རྒྱང་རིང་དུ་སོང་བས་ཡིད་རེ་སྐྱོ། །རྒྱ་ཆེན་ནམ་མཁའ་ལྟར་ཡངས་པའི་མཁྱེན་དགོངས་དང་། །མདོ་སྔགས་ལེགས་བཤད་ཀུན་འདོམས་པའི་གསུང་དབྱངས་དང་། །བྱིན་རླབས་འོད་འབར་གྱི་ཡིད་འཕྲོག་གཟུགས་སྐུ་དེ། །མ་བརྗེད་དྲན་བཞིན་དུ་གསོལ་བ་འདེབས་ཤིང་ཐལ། །འདོད་ཡོན་ཀུ་མུད་ལ་རོལ་བའི་ཟླ་ཤེལ་བདག །གླིང་བཞིའི་རྒྱལ་ཁམས་དེ་བལྟ་ཞིང་མྱུལ་དུ་འགྲོ། །འོད་སྟོང་ལྡན་པ་ཁྱོད་བདེ་བར་བཞུགས་ཤིག་དང་། །མི་རིང་མྱུར་མཇལ་གྱི་སྨོན་ལམ་འདེབས་འཚལ་ལོ། །རྣམ་གཡེང་ཆུ་གཏེར་དུ་འཁྱམས་པའི་ངང་མོ་བདག །ཕྱོགས་གཞན་མཚོ་རྫིང་གི་ངོ་མཚར་བལྟ་རུ་འགྲོ། །པདྨོའི་མཚོ་ཆེན་ཁྱོད་བདེ་བར་བཞུགས་ཤིག་དང་། །མི་རིང་མྱུར་མཇལ་གྱི་སྨོན་ལམ་འདེབས་འཚལ་ལོ། །སྨྲ་བརྗོད་དར་དིར་ལ་དགའ་བའི་བུང་བ་བདག །རང་གནས་ལྡུམ་ར་རུ་བག་ཡངས་བྱེད་དུ་འགྲོ། །པདྨ་དཀར་པོ་ཁྱོད་བདེ་བར་བཞུགས་ཤིག་དང་། །མི་རིང་མྱུར་མཇལ་གྱི་སྨོན་ལམ་འདེབས་འཚལ་ལོ། །རྣམ་གཡེང་ཆོས་བརྒྱད་ཀྱི་ཁོལ་བོ་འཇིགས་མེད་བདག །གཞན་ཕན་སྙད་བཏགས་ཀྱིས་རྒྱལ་ཁམས་མྱུལ་དུ་འགྲོ། །ཡབ་རྗེ་དྲིན་ཅན་ཁྱོད་བདེ་བར་བཞུགས་ཤིག་དང་། །མི་རིང་མྱུར་མཇལ་གྱི་སྨོན་ལམ་འདེབས་འཚལ་ལོ། །ཡིད་འོང་མཚོ་སྐྱེས་ཀྱི་གེ་སར་བཞད་མི་བཞད། །ཁྲི་གདུགས་ཉི་མ་ཡི་རྒྱག་ལུགས་དེ་ལ་རག །གུས་ལྡན་བཀའ་འབངས་ཀྱི་སྐྱིད་སྡུག་ལེགས་ཉེས་ཀུན། །རྗེ་བཙུན་བླ་མ་ཡི་ཐུགས་རྗེ་ཉིད་རང་མཁྱེན། །སྐྱབས་གསུམ་ཀུན་འདུས་ཀྱི་ངོ་བོར་གསོལ་འདེབས་ན། །འཁོར་བ་ངན་སོང་གི་འཇིགས་ལས་སྒྲོལ་བར་མཛོད། །ཡི་དམ་ཀུན་འདུས་ཀྱི་ངོ་བོར་གསོལ་འདེབས་ན། །དངོས་གྲུབ་བདུད་རྩི་ཡི་ཆར་ཆེན་འབེབས་པར་མཛོད། །མཁའ་འགྲོ་ཀུན་འདུས་ཀྱི་ངོ་བོར་གསོལ་འདེབས་ན། །མ་ཡིས་བུ་བཞིན་དུ་འབྲལ་མེད་སྐྱོང་བར་མཛོད། །ཆོས་སྐྱོང་ཀུན་འདུས་ཀྱི་ངོ་བོར་གསོལ་འདེབས་ན། །འགལ་རྐྱེན་བར་ཆད་ཀྱི་འཕྲང་ལས་སྒྲོལ་བར་མཛོད། །བཅུ་གཉིས་བདག་པོ་དེ་ནམ་མཁར་གནས་ན་ཡང་། །འོད་ཟེར་ཕྲེང་བ་ཡིས་པད་དཀར་བཞད་པར་བྱེད། །བཀའ་དྲིན་གསུམ་ལྡན་ཁྱོད་རྒྱང་རིང་བཞུགས་ན་ཡང་། །གུས་ལྡན་བཀའ་འབངས་བདག་ཐུགས་རྗེས་འཛིན་ནམ་སྙམ། །ཅལ་ཅོལ་ལོང་གཏམ་ལ་དགའ་བ་མ་ཡིན་ཀྱང་། །བླ་མའི་བཀའ་དྲིན་ནི་ཡང་ཡང་དྲན་གྱུར་ཏེ། །གང་ཤར་ཐོལ་བྱུང་དུ་ཚིག་གསུམ་སྨྲ་བའི་དགེས། །བླ་མའི་ཞལ་དཀྱིལ་དེ་ཡང་ཡང་མཇལ་བར་སྨོན། །ཞེས་པ་འདི་ནི་པེའི་ཅིང་ནས་ཚུར་འོང་བའི་ལམ་འགག་ཏུ་ཡིད་ཤིན་ཏུ་སྐྱོ་བར་གྱུར་ཏེ། མགྲིན་པའི་ལམ་ནས་ཅལ་ཅོལ་འདི་འདྲ་ཞིག་ཐོན་བྱུང་བ་གཟིགས་པའི་རྟེན་ནང་མཛོད་ཁ་བཏགས་བཅས་ཕུལ།